Clive Derby-Lewis dan begraweClive Derby-Lewis Gaye Derby-Lewis, sy vrou, het gesê die diens en begrafnis sal egter net vir familie en nabye vriende wees en lede van die media en publiek kan dit ongelukkig nie bywoon nie. Maroela Media het wel verneem die begrafnis vind Woensdag in Pretoria plaas. Derby-Lewis is Donderdagmiddag in die Eugene Marais-hospitaal oorlede. Volgens Gaye is Clive verlede maand geopereer om vog van sy longe te verwyder. Hy is in 2014 met longkanker gediagnoseer. “Hy het sedertdien agteruitgegaan.” Gay het gesê hy Derby-Lewis is verlede week weer in die hospitaal opgeneem toe hy gesukkel het om asem te haal. “Die dokters het vir my gesê hy gaan nie weer huis toe kom nie.” Derby-Lewis is in Junie verlede jaar op mediese parool vrygelaat, nadat dokters bevind het hy is terminaal siek en het reeds fase 4-kanker. Die minister van justisie en korrektiewe dienste, Michael Masutha, het Derby-Lewis se aansoek om parool verskeie kere geweier. Derby-Lewis het toe ŉ dringende aansoek gebring dat die minister se besluit ter syde gestel moet word. Derby-Lewis het lewenslange tronkstraf uitgedien vir sy aandeel in die moord op die destydse SAKP-leier, Chris Hani, in April 1993.